U-I-131/99
Natisni
Opravilna št.:
U-I-131/99
Datum odločitve:
11. 4. 2002
Objavljeno:
OdlUS XI, 62
ECLI:
ECLI:SI:USRS:2002:U.I.131.99
Akt:
Zakon o zagotovitvi sredstev za interventne ukrepe pri odpravi posledic poplav, ki so v obdobju september - november 1998 prizadele Republiko Slovenijo (Uradni list RTS, št. 86/98) (ZZSP98), 4. čl.

Javni poziv za dodelitev sredstev gospodarskim družbam in samostojnim podjetnikom z namenom ohranjanja delovnih mest - ODM 1998 (Uradni list RS, št. 2/99 in 6/99 - popr.)
Izrek:
Postopek za preizkus pobude za začetek postopka za oceno ustavnosti 4. člena Zakona o zagotovitvi sredstev za interventne ukrepe pri odpravi posledic poplav, ki so v obdobju september - november 1998 prizadele Republiko Slovenijo (Uradni list RS, št. 86/98), in Javnega poziva za dodelitev sredstev gospodarskim družbam in samostojnim podjetnikom z namenom ohranjanja delovnih mest - ODM 1998 (Uradni list RS, št. 2/99 in 6/99 - popr.) se ustavi.
Evidenčni stavek:
Ker pobudnici na poziv Ustavnega sodišča nista posredovali podatkov potrebnih za nadaljevanje postopka, je bil postopek za preizkus pobude ustavljen.
Geslo:
Ustavitev postopka zaradi nepopolne vloge in njene nedopolnitve v določenem roku.
Pravna podlaga:
Zakon o Ustavnem sodišču (ZUstS), 26., 3. odst. 28. čl.
Opomba:
K obravnavani zadevi je bila s sklepom Ustavnega sodišča pridružena zadeva z dne 1. 7. 1999 št. U-I-132/99 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zadruga Hmezad, Kmetijska zadruga Gotovlje, z.o.o., Žalec
Datum vloge:
31. 5. 1999
Vrsta odločitve:
sklep
Vrsta rešitve:
ustavitev
Dokument:
US21351
Dokument v PDF obliki:
U-I-131-99.pdf
116 KB
Prenesite datoteko
U-I-131/99-9
11. 4. 2002
S K L E P
Ustavno sodišče je v postopku za preizkus pobud zadruge Hmezad, Kmetijska zadruga Gotovlje, z.o.o., Žalec, ki jo zastopa direktorica Andreja Jelen Prislan, in zadruge Kmetijska zadruga Laško, z.o.o., Laško, ki jo zastopa direktor Karel Krašek, na seji dne 11. aprila 2002
sklenilo:
Postopek za preizkus pobude za začetek postopka za oceno ustavnosti 4. člena Zakona o zagotovitvi sredstev za interventne ukrepe pri odpravi posledic poplav, ki so v obdobju september - november 1998 prizadele Republiko Slovenijo (Uradni list RS, št. 86/98), in Javnega poziva za dodelitev sredstev gospodarskim družbam in samostojnim podjetnikom z namenom ohranjanja delovnih mest - ODM 1998 (Uradni list RS, št. 2/99 in 6/99 - popr.) se ustavi.
Obrazložitev
1. Pobudnici v ločenih pobudah povsem enako navajata, da sta se zaradi škode, nastale med poplavami, javili na Javni poziv za dodelitev sredstev gospodarskim družbam in samostojnim podjetnikom z namenom ohranjanja delovnih mest, ki ga je Ministrstvo za delo, družino in socialne zadeve (v nadaljevanju Ministrstvo) objavilo na podlagi Zakona o zagotovitvi sredstev za interventne ukrepe pri odpravi posledic poplav, ki so v obdobju september - november 1998 prizadele Republiko Slovenijo (v nadaljevanju ZZSP98). Ker sta organizirani kot kmetijska zadruga, jima je Ministrstvo izdalo negativno odločbo z obrazložitvijo, da ne izpolnjujeta z ZZSP98 "predpisanega in v javnem razpisu objavljenega pogoja in sicer status gospodarske družbe ali samostojnega podjetnika". Pobudnici zato zatrjujeta, da gre za razlikovanje med zadrugami in gospodarskimi družbami, ki je v neskladju s 14. členom Ustave, za kar ni nobenega utemeljenega razloga. Prav tako naj bi bila izpodbijana akta v neskladju s 74. členom Ustave, saj naj bi omejitev pomoči zgolj na pravne osebe določenega tipa omejevala svobodno konkurenco pravnih oseb drugega tipa, ki so utrpele enako škodo.
2. Pobuda je bila v fazi preizkusa skladno s 26. členom Zakona o Ustavnem sodišču (Uradni list RS, št. 15/94 - v nadaljevanju ZUstS) poslana Državnemu zboru, ki na navedbe pobudnic ni odgovoril.
3. Ustavno sodišče je pobudnici pozvalo, naj pojasnita, kako izpodbijane določbe vplivajo na njun pravni položaj. Ob tem sta bili pobudnici opozorjeni, da lahko Ustavno sodišče na podlagi tretjega odstavka 28. člena ZUstS postopek ustavi, če ne bosta posredovali podatkov, potrebnih za nadaljevanje postopka.
4. Ker pobudnici na poziv (ki jima je bil vročen 18. 2. 2002) nista odgovorili, je Ustavno sodišče postopek za preizkus pobude ustavilo.
5. Ustavno sodišče je sprejelo ta sklep na podlagi tretjega odstavka 28. člena ZUstS v sestavi: predsednica dr. Dragica Wedam- Lukić ter sodnici in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.
P r e d s e d n i c a
dr. Dragica Wedam-Lukić